CELEX: 52019PC0496
Language: sk
Date: 2019-10-18
Title: Návrh ROZHODNUTIE EURÓPSKEHO PARLAMENTU A RADY o mobilizácii Fondu solidarity Európskej únie na účely poskytnutia pomoci Grécku

EURÓPSKA KOMISIA
            V Bruseli18. 10. 2019
            COM(2019) 496 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Fondu solidarity Európskej únie na účely poskytnutia pomoci Grécku
            
               
         
         
            
               DÔVODOVÁ SPRÁVA
            
            
               1.Kontext návrhu
            
            
               Toto rozhodnutie sa týka mobilizácie Fondu solidarity Európskej únie (FSEÚ) v súlade s nariadením Rady (ES) č. 2012/2002 z 11. novembra 2002
                  1
                (ďalej len „nariadenie“) vo výške 4 552 517 EUR s cieľom poskytnúť pomoc Grécku v nadväznosti na záplavy, ku ktorým došlo v roku 2019. Táto mobilizácia sa bude v plnej výške financovať čiastočným využitím viazaných a platobných rozpočtových prostriedkov už zahrnutých do rozpočtu na rok 2019 na účely pokrytia záloh, a to po odpočítaní už vyplatenej zálohy vo výške 455 252 EUR. Opravný rozpočet preto nie je potrebný.
            
            
               2.Informácie a podmienky
            
            
               Medzi 23. a 26. februárom 2019 došlo na Kréte, najmä na západnej časti ostrova, k výnimočne silným dažďom a búrkam. Výsledné záplavy a zosuvy pôdy spôsobili stratu ľudského života a mali katastrofálne dôsledky na infraštruktúru a hospodárske činnosti, najmä pokiaľ ide o cestné komunikácie a poľnohospodárstvo.
            
            
               1.Grécko požiadalo 15. mája 2019, teda v rámci lehoty 12 týždňov od prvých škôd, o príspevok z FSEÚ. Žiadosť bola predložená na základe „regionálnej živelnej pohromy“ podľa článku 2 ods. 3 nariadenia.
            
            
               2.V tomto prípade ide o živelnú pohromu, preto patrí do oblasti pôsobnosti FSEÚ.
            
            
               3.Podľa odhadov Grécka dosiahli celkové priame škody výšku 182,1 mil. EUR. Škoda spôsobená na Kréte predstavuje 2,1 % HDP dotknutého regiónu Kriti na úrovni NUTS 2, a prekračuje teda prahovú hodnotu 129,8 mil. EUR, t. j. 1,5 % regionálneho HDP, ktorá je stanovená v nariadení.
            
            
               4.Grécko požiadalo o vyplatenie zálohy podľa článku 4a nariadenia. Komisia prijala 19. júla 2019 vykonávacie rozhodnutie C(2019) 5514, ktorým schválila pre Grécko zálohu 10 % z predpokladaného finančného príspevku z FSEÚ vo výške 455 252 EUR, ktorá bola následne Grécku v plnej výške vyplatená.
            
            
               5.Grécke orgány vo svojej žiadosti podrobne opísali situáciu po závažných poveternostných javoch a úsilie vynaložené na pomoc postihnutému obyvateľstvu. V dôsledku cyklónu, ktorý zasiahol Krétu od 23. februára, zahynula jedna osoba, ktorá sa utopila v rozvodnenom potoku, a došlo k vážnym škodám najmä v oblastiach Chania a Rethymnon, kde sa zaznamenali najväčšie kumulatívne zrážky. Najväčšie škody vznikli na komunálnej a provinčnej cestnej sieti vrátane severnej diaľnice na Kréte, na rastlinnej výrobe a chove hospodárskych zvierat vo vidieckych oblastiach, ale aj na súkromných obydliach. Došlo k poškodeniu siedmich mostov, pričom jeden z nich sa úplne zrútil. V dôsledku mnohých zosuvov pôdy a spadnutých stromov boli zablokované cesty a celé oblasti zostali izolované. Erózia spôsobila problémy s hrádzami a zničila odvodňovacie systémy. Poškodená bola aj elektrická sieť.
            
            
               6.Grécko odhaduje náklady na núdzové operácie a opatrenia na obnovu oprávnené podľa článku 3 ods. 2 nariadenia na 173,9 mil. EUR, pričom tieto náklady uviedlo rozpísané podľa typu operácie. Najväčší podiel (viac ako 145 mil. EUR) sa týka nákladov na obnovu dopravnej infraštruktúry (ciest a mostov) a nákladov na vyčistenie postihnutých oblastí (20 mil. EUR).
            
            
               7.Grécke orgány potvrdili, že na oprávnené náklady sa nevzťahuje žiadne poistné krytie.
            
            
               8.Zasiahnutý región je „prechodným regiónom“ v rámci európskych štrukturálnych a investičných fondov (2014 – 2020). Grécke orgány vo svojej žiadosti adresovanej Komisii neuviedli úmysel prerozdeliť finančné prostriedky z programov realizovaných v rámci EŠIF na opatrenia na obnovu.
            
            
               9.Grécko neaktivovalo mechanizmus Únie v oblasti civilnej ochrany.
            
            
               10.Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti.
            
            
               11.V súvislosti s vykonávaním smernice 2007/60/ES o hodnotení a manažmente povodňových rizík sa zrealizovali tieto opatrenia: správa o predbežnom hodnotení povodňového rizika (marec 2012), identifikácia oblastí s potenciálne významným povodňovým rizikom v rámci 14 územiach povodí tejto krajiny a aktualizácia správy o predbežnom hodnotení povodňového rizika (november 2012). Predbežné hodnotenie povodňového rizika pre povodie rieky Evros bolo aktualizované (november 2014). Hodnotenie povodňového rizika a povodňového ohrozenia pre 14 vodných rezervoárov v tejto krajine bolo ukončené (marec 2017). Plány manažmentu povodňového rizika pre všetky vodné útvary tejto krajiny vrátane plánu manažmentu povodňového rizika týkajúceho sa povodí riek na Kréte.
            
            
               2.5.Záver
            
            
               Z dôvodov uvedených vyššie katastrofa uvedená v žiadosti, ktorú predložilo Grécko, spĺňa podmienky stanovené v nariadení na mobilizáciu FSEÚ.
            
            
               3.Financovanie z pridelených prostriedkov FSEÚ na rok 2019
            
         
         
            
               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  2
                (ďalej len „nariadenie o VFR“), a najmä jeho článok 10, umožňuje mobilizáciu FSEÚ v rámci ročného stropu vo výške 500 000 000 EUR (v cenách roku 2011). V bode 11 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  3
                sa stanovujú spôsoby mobilizácie FSEÚ.
            
            
               Keďže solidarita bola ústredným motívom zriadenia FSEÚ, Komisia zastáva názor, že pomoc by mala mať progresívny charakter. Znamená to teda, že podľa doterajšej praxe by sa mala na tú časť škôd, ktorá presahuje prahovú hodnotu pre mobilizáciu FSEÚ v prípade „veľkej živelnej pohromy“ (t. j. 0,6 % HND alebo 3 mld. EUR v cenách roku 2011, podľa toho, ktorá suma je nižšia), uplatniť vyššia intenzita pomoci ako na škody, ktorých výška sa nachádza pod stanovenou prahovou hodnotou. V minulosti sa pri stanovovaní výšky finančnej pomoci pri veľkých katastrofách uplatňovala sadzba 2,5 % výšky celkových priamych škôd pod prahovou hodnotou a sadzba 6 % pre časť škôd, ktorá túto hodnotu presahuje. Na regionálne katastrofy a katastrofy uznané podľa ustanovenia o „susednom štáte“ sa vzťahuje sadzba 2,5 %.
            
            
               Príspevok nesmie prekročiť odhadované celkové náklady na oprávnené operácie. Metodika na výpočet pomoci bola stanovená vo výročnej správe o FSEÚ za obdobie rokov 2002 – 2003 a následne schválená Radou a Európskym parlamentom.
            
            
               Na základe žiadosti Grécka je výpočet výšky finančného príspevku z FSEÚ na základe odhadu celkových spôsobených priamych škôd takýto:
            
            
                     
                        Členské štáty
                     
                  
                  
                     
                        Kvalifikácia katastrofy
                     
                  
                  
                     
                        Celkové priame škody
                     
                     
                     
                        (v mil. EUR)
                     
                  
                  
                     
                        Prahová hodnota v prípade veľkej katastrofy
                     
                     
                     
                        (v mil. EUR)
                     
                  
                  
                     
                        2,5 % priamych škôd do výšky prahovej hodnoty
                     
                     
                        (v EUR)
                     
                  
                  
                     
                        6 % priamych škôd nad prahovou hodnotou
                     
                     
                        (v EUR)
                     
                  
                  
                     
                        Celková výška navrhovanej pomoci
                     
                     
                     
                        (v EUR)
                     
                  
                  
                     
                        Vyplatené zálohy
                     
                     
                     
                        (v EUR)
                     
                  
               
                     
                        GRÉCKO
                     
                  
                  
                     
                        regionálna
                     
                     
                        (článok 2 ods. 3)
                     
                  
                  
                     
                        182,1
                     
                  
                  
                     
                        1 086,1
                     
                  
                  
                     
                        4 552 517
                     
                  
                  
                     
                        -
                     
                  
                  
                     
                        4 552 517
                     
                  
                  
                     
                        455 252
                     
                  
               
                     
                  
                  
                     
                        SPOLU
                     
                  
                  
                     
                        4 552 517
                     
                  
                  
                     
                        455 252
                     
                  
               
               V súlade s článkom 10 ods. 1 nariadenia o VFR predstavovala celková suma disponibilná na začiatku roku 2019 na mobilizáciu FSEÚ 851 082 072 EUR, čo je súčet prostriedkov pridelených na rok 2019 vo výške 585 829 691 EUR a zostávajúcich prostriedkov pridelených na rok 2018 vo výške 265 252 381 EUR, ktoré neboli využité a boli prenesené do roku 2019.
            
            
               Suma, ktorá sa môže v tejto fáze roka 2019 mobilizovať, predstavuje 557 530 278 EUR. Zodpovedá celkovej sume disponibilnej na mobilizáciu FSEÚ na začiatku roka 2019 (851 082 072 EUR), od ktorej sa odpočítala suma predchádzajúcej mobilizácie
                  4
                (293 551 794 EUR). V súlade s článkom 10 ods. 1 nariadenia o VFR sa 25 % prostriedkov, ktoré boli pôvodne pridelené na rok 2019, musí ponechať k dispozícii do októbra 2019. Keďže k platbe v prospech Grécka dôjde po 1. októbri, uvedené ustanovenie nie je v tomto prípade relevantné.
            
            
            
                     
                        Suma, ktorá je v súčasnosti disponibilná v rámci Fondu solidarity:
                     
                  
                  
                     
                         
                     
                  
               
                     
                        Prostriedky pridelené na rok 2019
                     
                  
                  
                     
                        585 829 691 EUR
                     
                  
               
                     
                        Plus nevyužitá suma z prostriedkov pridelených na rok 2018, ktorá bola prenesená do roku 2019
                     
                  
                  
                     
                        +265 252 381 EUR
                     
                  
               
                     
                        Mínus suma mobilizovaná pre Rumunsko, Taliansko a Rakúsko (AB 3)
                     
                  
                  
                     
                        –293 551 794 EUR
                     
                  
               
                     
                        CELKOVÁ SUMA disponibilná do decembra 2019 
                     
                  
                  
                     
                        557 530 278 EUR
                     
                  
               
               Návrh
            
            
               ROZHODNUTIE EURÓPSKEHO PARLAMENTU A RADY
            
            
               o mobilizácii Fondu solidarity Európskej únie na účely poskytnutia pomoci Grécku
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie
                  5
               , a najmä na jeho článok 4 ods. 3,
            
            
               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  6
               , a najmä na jej bod 11,
            
            
               so zreteľom na návrh Európskej komisie,
            
            
               keďže:
            
            
               (1)Cieľom Fondu solidarity Európskej únie (ďalej len „fond“) je umožniť Únii reagovať rýchlym, účinným a pružným spôsobom na núdzové situácie a prejaviť solidaritu s obyvateľstvom oblastí postihnutých živelnými pohromami.
            
            
               (2)Fond nesmie prekročiť maximálnu ročnú sumu 500 000 000 EUR (v cenách roku 2011), ako je stanovené v článku 10 nariadenia Rady (EÚ, Euratom) č. 1311/2013
                  7
               .
            
         
         
            
               (3)Grécko 15. mája 2019 predložilo žiadosť o mobilizáciu fondu v nadväznosti na výnimočne silné dažde a búrky, ktoré zasiahli Krétu medzi 23. a 26. februárom 2019 a spôsobili povodne a zosuvy pôdy.
            
            
               (4)Žiadosť Grécka spĺňa podmienky na poskytnutie finančného príspevku z fondu, ako sa stanovuje v článku 4 nariadenia (ES) č. 2012/2002.
            
            
               (5)Fond by sa mal preto mobilizovať s cieľom poskytnúť finančný príspevok Grécku.
            
            
               (6)Rozhodnutím Európskeho parlamentu a Rady (EÚ) 2019/277
                  8
                sa z fondu mobilizovali prostriedky vo výške 50 000 000 EUR vo viazaných a platobných rozpočtových prostriedkoch na vyplácanie záloh na rozpočtový rok 2019. Uvedené rozpočtové prostriedky boli použité len vo veľmi obmedzenom rozsahu. Preto existuje priestor na financovanie plnej sumy na uvedenú mobilizáciu prerozdelením rozpočtových prostriedkov mobilizovaných na zálohové platby vo všeobecnom rozpočte Únie na rozpočtový rok 2019.
            
            
               (7)S cieľom minimalizovať čas potrebný na mobilizáciu fondu by sa toto rozhodnutie malo uplatňovať odo dňa jeho prijatia,
            
            
               PRIJALI TOTO ROZHODNUTIE:
            
            
               Článok 1
            
            
               V rámci všeobecného rozpočtu Európskej únie na rozpočtový rok 2019 sa mobilizuje Fond solidarity Európskej únie s cieľom poskytnúť Grécku sumu 4 552 517 EUR vo viazaných a platobných rozpočtových prostriedkoch.
            
            
            
               Suma uvedená v prvom odseku sa bude financovať z rozpočtových prostriedkov mobilizovaných na vyplácanie záloh v rozpočte Európskej únie na rozpočtový rok 2019. Prostriedky, ktoré sú k dispozícii na vyplácanie záloh, sa zodpovedajúcim spôsobom znížia.
            
            
               Článok 2
            
            
               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
            
               Uplatňuje sa od … [dátum prijatia]
                  9**.
            
            
               V Bruseli
            
            
               
                  Za Európsky parlament
                        Za Radu
               
            
         
         
            
                  
                     (1)
                  
                        Nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (Ú. v. ES L 311, 14.11.2002, s. 3), zmenené nariadením Európskeho parlamentu a Rady (EÚ) č. 661/2014 z 15. mája 2014 (Ú. v. EÚ L 189, 27.6.2014, s. 143).
               
               
                  
                     (2)
                  
                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (3)
                  
                        Ú. v. EÚ C 373, 20.12.2013, s. 1.
               
               
                  
                     (4)
                  
                        Prijaté texty P9_TA-PROV(2019)0013 a P9_TA-PROV(2019)0014.
               
               
                  
                     (5)
                  
                        Ú. v. ES L 311, 14.11.2002, s. 3.
               
               
                  
                     (6)
                  
                        Ú. v. EÚ C 373, 20.12.2013, s. 1.
               
               
                  
                     (7)
                  
                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).
               
               
                  
                     (8)
                  
                        Ú. v. EÚ L 54, 22.2.2019, s. 5.
               
               
                  
                     (9)
                  ** Dátum vloží Parlament pred uverejnením v Ú. v. EÚ.